આ બધા વચ્ચે સૌથી મોટી સમસ્યા તો એઈડ્સની છે. હાલમાં જ બહાર આવેલા એક સર્વે મુજબ ભારતમાં એચઆઈવી ફેલાવવામાં લાંબા અંતરના ટ્રક ચલાવતા ડ્રાઈવરોનો બહુ મોટો રોલ છે. આફ્રિકા અને થાઈલેન્ડમાં થયેલું સંશોધન કહે છે કે, ‘ભારતના નેશનલ હાઈવે પ્રકારના મોટા રસ્તાઓ પર માત્ર માલસામાન ભરેલી મસમોટી ટ્રકો જ નહીં, એઈડ્સ જેવી જીવલેણ બીમારીઓના વાઇરસ પણ તેમની સાથે-સાથે દોડતાં હોય છે.’ ભારતીય વૈજ્ઞાનિકોના એક રિપોર્ટને ટાંકીને બ્રિટિશ મેડિકલ જર્નલનું કહેવું છે કે, ‘ભારતમાં લાંબા અંતરની ટ્રકો ચલાવતાં ડ્રાઈવરો મોટા ભાગનો સમય ઘરથી દૂર રહે છે અને દેશના ખૂણેખૂણે ફરતા રહે છે. જેના કારણે તેઓ તાણ ઘટાડવા ઢાબાની આડમાં ચાલતાં દેહવ્યાપારનો આશરો લે છે. જેમાંથી એઈડ્સ જેવી જીવલેણ બીમારીઓ તેમના શરીરમાં દાખલ થઈ જાય છે. આમ ટ્રકની સાથે જાતીય રોગોના વાઇરસ પણ હાઈવે આસપાસ ફેલાતા રહે છે.’